Domaća šljiva
Domaća šljiva (Prunus domestica subsp. domestica) je stablo i plod koštuničavog voća. Domaća šljiva je podvrsta šljive (Prunus domestica).

Smatra se da je domaća šljiva nastala hibridizacijom između trnjine i džanarike. Do danas je proizveden veliki broj sorti (kultivara) domaće šljive, preko 2000. Gaji se u čitavoj Evropi izuzev krajnjeg severa, severnoj i južnoj Africi, severozapadnoj Indiji, istočnoj Aziji, Severnoj Americi.
Sve sorte svrstane su u dve grupe (kojima je dat taksonomski rang podvrste):
 cepače ili prave šljive, subsp. domestica, koje se karakterišu odsustvom trnja, zelenobelim kruničnim listićima, spljoštenim endokarpom (koštica), koji se lako odvaja od „mesa" ploda (mezokarp);

 turgunje ili trnošljive, subsp. insititia (L.) C.K.Schneider, koje imaju trnje, čisto bele krunične listiće, okruglast endokarp za koji je srastao mezokarp.

Sorte domaće šljive gajene u Srbiji (prema „Flori SR Srbije") 

Šljiva čini više od 40 % stabala u Srbiji. Gaje se ove sorte:
 Aženka (Prune d'Agen);
 Belošljiva - domaća sorta, rasprostranjena u smederevskom Podunavlju i slivu Zapadne Morave;
 Bilska rana (Quatsche de Bühle);
 Viktorija (Queen Victoria);
 Geršteterova (Ruth Gerstetter);
 Drenovka (crnošljiva) - domaća sorta, rasprostranjena u slivu Zapadne Morave;
 Zelena renkloda (Reine Claude verte);
 Ilinjača - domaća sorta, rasprostranjena u svim šljivarskim regionima Srbije;
 Imperial (Imperial);
 Italijanka (Prugna d'Italia);
 Kalifornijska (Sugar Prune, California Blue);
 Metlaš - domaća sorta, rasprostranjena oko Čačka;
 Moravka - domaća sorta, rasprostranjena oko Požarevca, Petrovca na Mlavi i po jugozapadnim obroncima Homoljskih planina;
 Nansijka mirabela (Mirabele de Nansy);
 Papračanka (debeljača) - domaća sorta, rasprostranjena oko Knjaževca;
 Požegača (mađarka) - odomaćena sorta, najzastupljenija među sortama šljiva u Srbiji;
 Prezident (President);
 Ranka crvena - domaća sorta, rasprostranjena u svim šljivarskim regionima Srbije;
 Sitnica (saridža) - domaća sorta, rasprostranjena u široj okolini Pirota;
 Stenli (Stenley)
 Trnovača (piskavac) - domaća sorta, rasprostranjena oko Čačka i Valjeva;
 Fruškogorska bela - domaća sorta, nalazi se na padinama Fruške Gore;
 Cimerova rana (Quetsche Zimmer);
 Dženarika (džanarika, purkače, purak, migoljac, migavac, pljuskavac, prskulja, ringlov)- domaća sorta, rasprostranjena u svim šljivarskim regionima Srbije i spontano se širi.

Voće